次韻率行之見投因以賦別
作者：王銍
朝代：宋

paragraphs: 素空零玉露，碧梧墮金井。
周年不待人，去我如斷綆。
歸翼懶飛翔，老驥倦馳騁。
山空風月滿，人戀松桂影。
窮方屢厄陳，喜動初入郢。
文豪獲勝游，羈思發深省。
周原富十箱，漢儀重九鼎。
王謝樂江海，巢由本箕潁。
談深光明藏，游遍妙峯頂。
頌橘悲屈平，賦梅思宋璟。
炎凉梁上燕，喜怒坎中黽。
千年六龍轡，萬事一漁艇。
居人望歸騎，暝色暗前嶺。
淺學字識丁，美穴魚知丙。
書隨新雁行，慰我心炯炯。